Når de ikke var i strid, og ikke drev med militær trening eller nøt livet i palasset, arbeidet amasonene, men det er uklart med hva og hvor mye. Kongen sørget for mat fra de kongelige plantasjene, han ga dem klær, våpen, alkohol og tobakk. Slavekvinnene deres hentet vann fra kildene utenfor Abomey og gjorde annet arbeid for sine herskerinner, men alle kvinnene i palasset hadde et yrke, ifølge en bror av kong Béhanzin (regjeringstid 1889–1894).